Lectio Divina

*fuq il-Vanġelu tal-Ħadd*

1 Ħadd tar-Randan

Sena A

Mt 4:1-11

[F’dak iż-żmien]

Din is-silta tiġi dritt *wara* l-Magħmudija, fejn Ġesù jiġi kkonfermat mill-Missier bħala l-Iben l-għażiż tiegħu (cf. *Mt* 3:17) u *qabel* il-bidu tal-ministeru pubbliku tiegħu (cf. *Mt* 4:12-17). Aktar milli narrazzjoni storika, din il-ġrajja hija rielaborazzjoni teoloġika mżewqa b’riferimenti tat-TQ, fejn fil-pjan ta’ *Mt*, toħroġ aktar il-figura ta’ Ġesù bħala Mosè l-ġdid li jmexxi lill-Poplu l-Magħżul lejn l-art tal-ħelsien. L-esperjenza tat-taqbida max-Xitan tħaddan il-ħajja kollha ta’ Ġesù sa fuq is-Salib fejn insibu eku tat-tliet tentazzjonijiet ta’ din is-silta, maħsuba biex ibiegħdu lill-Messija mit-twettiq tal-pjan tal-Missier (cf. *Mt*  27:40.42.44).

l-Ispirtu ħa lil Ġesù fid-deżert biex ix-Xitan iġarrbu.

L-Ispirtu li bis-setgħa tiegħu Ġesù jsir bniedem (cf. *Mt* 1:20; *Lq* 1:35) u li jinżel fuqu waqt il-Magħmudija (cf. *Mt* 3:16), jieħdu fid-deżert kif il-Mulej għamel mal-Poplu l-Magħżul (cf. *Dt* 8:2). L-isem «Ġesù» jesprimi l-umanità sħiħa tal-Iben ta’ Alla, dak li «billi hu stess bata u kien imġarrab, jaf jgħin lil dawk li huma fit-tiġrib» (*Lhud* 2:18). It-tentazzjonijiet fil-fatt iduru kollha mal-identità ta’ Ġesù bħala l-Iben ta’ Alla u r-rieda tiegħu li jkun solidali mal-bnedmin u jifdihom billi jkun imġarrab f’kollox, minbarra d-dnub (cf. *Lhud* 4:15). Għalhekk Ġesù jiġi mġarrab mix-Xitan (gr. «πειράζω»;; tr. *peirazo*) kif il-Poplu Lhudi kien imġarrab fid-deżert b’mumenti fejn webbes qalbu u oħrajn fejn sogħbien reġa’ ġedded il-fedeltà tiegħu lejn Alla (cf. *Eż* 16:2-3; 17:1-17; *Dt* 6:16; *S* 95:8-10). Fil-kuntest tas-silta, it-tiġrib li għandna hawn huwa wieħed li ġej mill-Ħażin sabiex ifixkel lill-Iben mit-triq tiegħu. Iżda ġaladarba hu «l-Ispirtu» li jieħdu fil-post fejn jiġi mġarrab, allura huwa wkoll mument fejn toħroġ aktar il-qawwa rebbieħa ta’ Ġesù fuq ix-Xitan, dik il-qawwa li ssaħħaħ fil-fidi lid-dixxipli tiegħu fit-taqbida tagħhom kontra l-ħażen (cf. *Ġak* 1:2-4). Hu għalhekk it-tiġrib li jgħaddi minnu l-Iben maħbub (cf. *Sir* 2:1-5) sabiex jiftaħ it-triq tar-rebħa lil dawk li jseħilhom ħutu u ħbiebu (cf. *Lhud* 2:11; *Ġw* 15:15), ħalli huma wkoll iżommu sħiħ miegħu fit-tiġrib tiegħu u jkollhom sehem mill-mejda tas-Saltna tiegħu (cf. *Lq* 22:28).

U Ġesù baqa’ sajjem għal erbgħin jum u erbgħin lejl, u fl-aħħar ħadu l-ġuħ.

Fit-TQ Mosè kien għamel «erbgħin jum u erbgħin lejl» sajjem biex jirċievi l-Liġi u reġa’ għamel l-istess ħaġa sabiex jirċeviha mill-ġdid wara li kien kisser it-twavel minħabba l-infedeltà tal-Poplu (cf. *Eż* 34:28; *Dt* 9:9.18). Dan il-perijodu jingħax quddiem il-Mulej f’atteġġjament ta’ adorazzjoni u ndiema. Is-sawm jesprimi l-prijorità tal-bżonnijiet tal-bniedem, fejn il-bżonn tal-ikel isir sekondarju għal dak ta’ Alla u tal-Kelma tiegħu. Il-«ġuħ» ta’ Ġesù juri l-umanità sħiħa tiegħu, hekk li bħall-ħlejjaq kollha jagħmel esperjenza tal-limitazzjonijiet li spiss isiru l-art fertili fejn ix-Xitan jimraħ sabiex iqajjem fil-bniedem sens ta’ ribelljoni kontra l-Ħallieq u kontra l-pjan tal-mħabba tiegħu (cf. *1Tess* 3:1-5).

U resaq it-tentatur u qallu: «Jekk inti Bin Alla, ordna li dan il-ġebel isir ħobż.»

Il-Ħażin hu «t-tentatur» (gr. «[ὁ](https://www.laparola.net/greco/parola.php?p=%E1%BD%81) [πειράζων](https://www.laparola.net/greco/parola.php?p=%CF%80%CE%B5%CE%B9%CF%81%E1%BD%B1%CE%B6%CF%89)»; tr. *ho peirazon*), dak li ħsiebu biex ifixkel lill-Iben milli jagħmel dak li jrid il-Missier. It-tattika hija dik li jiżra’ d-dubju fil-qalb tal-bniedem dwar l-identità tiegħu fil-konfront ta’ Alla, bl-għan li jirrivendika għalih tip ta’ “dritt” fuq dak li jiġi perċepit minnu bħala miċħud lilu. Għalhekk jappella għall-identità ta’ Ġesù bħala «Bin Alla» biex jeżerċita d-drittijiet tiegħu u juża’ s-setgħa divina tiegħu ħalli jissodisfa l-bżonn tal-ġuħ li għandu. It-tentatur jgħidlu biex jibda azzjoni ġdida («ordna»; gr. «[εἰπὲ](https://www.laparola.net/greco/parola.php?p=%CE%BB%E1%BD%B3%CE%B3%CF%89)»; tr. *eipe* = aorist imperattiv tal-verb *lego*), biex jieħu r-riedni f’idejh bħala persuna divina u juża’ l-prerogattivi divini tiegħu, f’direzzjoni opposta għal dik tat-*tneżżigħ* (*kenosis*) tal-Inkarnazzjoni għall-fidwa tal-bnedmin (cf. *Fil* 2:7). Din it-tentazzjoni tevoka dik li ssir lill-ewwel bnedmin sabiex imorru kontra r-rieda ta’ Alla ħalli anke huma jsiru «allat» (*Ġen* 3:5).

Iżda Ġesù wieġbu: «Hemm miktub, ‘Il-bniedem mhux bil-ħobż biss jgħix, iżda b’kull kelma li toħroġ minn fomm Alla.’»

Ġesù jiġi mistqarr bħala «Bin Alla» mill-ispirti mxajtna, mid-dixxipli, minn Xmun Pietru, mill-qassis il-kbir (cf. *Mt* 8:29; 14:33; 16:16; 26:63), iżda hu biss fuq is-Salib li din issir stqarrija ta’ fidi fuq fomm iċ-ċenturjun (cf. *Mt* 27:54) peress li hemm Ġesù juri l-qawwa u l-għerf ta’ Alla fl-iskandlu u l-bluha tas-Salib (cf. *1Kor* 1:23-24). Sabiex iwieġeb Ġesù juża l-arma tal-kelma ta’ Alla li hija «x-xabla tal-Ispirtu» (cf. *Efes* 6:17) u jikkwota l-Iskrittura (cf. *Dt* 8:3). Il-ħobż veru hu l-Kelma ta’ Alla li saret laħam, hu l-Iben ubbidjenti li jisma’ lil Missier, dak li jagħti l-ħajja lid-dinja (cf. *Ġw* 6:33). Is-*sawm* jgħin lill-bniedem ma jassolutizzax l-*aptiti* u l-*bżonnijiet* tiegħu u jikseb il-libertà interjuri biex jixxennaq għal Dak li jtemm tassew ix-xenqa l-aktar profonda ta’ qalbu.

Imbagħad ix-Xitan ħadu miegħu fil-Belt imqaddsa, qiegħdu fuq il-quċċata tat-tempju, u qallu: «Jekk inti Bin Alla, inxteħet għal isfel; għax hemm miktub li, ‘Lill-anġli tiegħu jordnalhom jieħdu ħsiebek,’ u li ‘Fuq idejhom jerfgħuk, ħalli ma taħbatx riġlek ma’ xi ġebla.’»

It-tieni isem ta’ dak li jġarrab hu «x-Xitan» (gr. « [διάβολος](https://www.laparola.net/greco/parola.php?p=%CE%B4%CE%B9%E1%BD%B1%CE%B2%CE%BF%CE%BB%CE%BF%CF%82) »; tr. *diabolos*), dak li ħsiebu biex jifred lill-bniedem minn Alla. Ġesù huwa kompletament *mogħti* mill-Missier u mill-Ispirtu sabiex ix-Xitan jieħdu miegħu (gr. « παραλαμβάνω »; tr. *paralambano*). Biex iġarrab lil Ġesù x-Xitan juża’ l-Iskrittura (cf. *S* 91:11-12) li ssib it-twettiq tagħha fil-Messija. L-interpretazzjoni li joffri x-Xitan hija waħda orjentata lejn l-istrumentalizzazzjoni tal-kelma ta’ Alla biex taqdi l-iskopijiet tal-bniedem li jħoss li Alla hu midjun lejh. Allura l-kliem ta’ Alla jsir mezz biex il-bniedem iwettaq l-ambizzjonijiet tiegħu. Mill-ġdid l-imperattiv aorist tax-Xitan lil Ġesù («inxteħet») jindika azzjoni ġdida miftuma mill-ħsieb ta’ Alla.

Qallu Ġesù: «Hemm miktub ukoll: ‘Iġġarrabx lill-Mulej, Alla tiegħek.’»

Ġesù joffri interpretazzjoni differenti tal-kelma ta’ Alla li mhijiex għodda biex tiġi manipulata mill-bniedem imma titlob atteġġjament ta’ smigħ u ta’ fedeltà sabiex tkun hi li ddawwal u tmexxi l-passi tiegħu. It-twettiq tal-Iskrittura jseħħ filli l-Iben jagħmel ir-rieda tal-Missier u jerfa’ fuqu s-salib tal-fidwa (cf. *Mt* 26:53-54). Il-kelma ta’ Alla mhix mogħtija biex tintuża’ għall-kapriċċ jew biex tgħatti l-motivazzjonijiet veri tal-bniedem, imma sabiex tiġi mismugħa u obduta hija u «tgħarbel il-ħsibijiet u l-fehmiet tal-qalb» (*Lhud* 4:12). L-eseġeta li jagħtina l-interpretazzjoni awtentika huwa l-Iben li jagħmel dak li jrid il-Missier u jgħarrafulna (cf. *Ġw* 1:18). It-*talb* jgħin il-bniedem ma jassolutizzax il-proġetti tiegħu u jikseb il-libertà ta’ min jintelaq f’idejn Alla u jiftaħ ħajtu għall-*ħolm* tiegħu, ta’ «ġejjieni mimli tama» (*Ġer* 29:11).

Għal darb’oħra x-xitan ħadu miegħu fuq muntanja għolja ħafna, urieh is-saltniet kollha tad-dinja u l-glorja tagħhom, u qallu: «Dawn kollha nagħtihom lilek jekk tinxteħet tadurani.»

It-tielet tentazzjoni hija dik marbuta mal-għatx għall-poter u li wieħed jaħkem fuq kulħadd. Ix-xitan iwiegħed dak li mhux tiegħu għaliex kull setgħa fis-sema u fl-art hija tal-Missier li jagħtiha lil Ibnu l-waħdieni (cf. *Dan* 7:13-14; *Mt* 28:18). Il-«muntanja» tas-Sultan il-veru hija ħafna differenti minn dik li fuqha x-xitan itella’ lill-bniedem biex iwiegħdu setgħa li m’għandux.

Imbagħad qallu Ġesù: “Itlaq, Xitan! Għax hemm miktub, ‘Lill-Mulej, Alla tiegħek, għandek tadura, u lilu biss taqdi.’»

Ġesù jagħti tweġiba definittiva lix-Xitan u mill-ġdid jikkwota l-Iskrittura (cf. *Dt* 6:13) fejn jindika li l-kult veru li jogħġob lil Alla huwa dak tal-qadi tar-rieda tiegħu li hija mbiegħda minn kull trijonfaliżmu u glorja ta’ din id-dinja (cf. *Mt* 16:23). Il-qadi ta’ Alla jwassal għall-ħelsien mill-jasar tal-idolatrija, fejn wieħed ma jkunx ippossedut minn dak li jippossedi imma jgħix il-ħelsien ta’ min hu mħaddan minn Alla. Il-*karità* tgħin lill-bniedem sabiex ma jassolutizzax l-*possessjonijiet* tiegħu u jikseb il-libertà biex iħobb fil-qadi.

Imbagħad ix-Xitan ħallieh. U minnufih ġew xi anġli u kienu jaqduh.

Ġesù jitħalla mix-Xitan sal-mument tal-*kairos* («sa ma wasal il-waqt» *Lq* 4:13), tal-passjoni, mewt u qawmien fejn issir ir-rebħa definittiva. Ġesù rebbieħ fuq it-tentazzjonijiet idaħħal lill-bniedem-imkeċċi lura fil-Ġnien fejn issaltan l-armonija fost il-ħlejjaq kollha (hawn insibu l-«anġli», f’*Mk* 1:13 insibu li Ġesù «kien jgħix mal-bhejjem selvaġġi»). Il-bniedem isib il-kobor (is-sinjurija) tiegħu billi jibqa’ fidil lejn il-Ħallieq, billi fi Kristu jissielet il-qerq tax-Xitan li jrid itelliflu d-don tal-grazzja, u hekk tassew jseħħlu jsaltan flimkien miegħu (cf. *Rum* 5:12-19).

Għar-riflessjoni

F’dan iż-Żmien tar-Randan [...] inġeddu l-impenn tagħna fil-mixja tal-konverżjoni, biex nirbħu t-tendenza li ningħalqu fina nfusna u biex, minflok, nagħmlu spazju lil Alla, naraw ir-realtà ta’ kuljum bl-għajnejn tiegħu. L-għażla bejn li ningħalqu fl-egoiżmu tagħna u li ninfetħu għall-imħabba ta’ Alla u ta’ l-oħrajn, nistgħu ngħidu li tikkorrispondi ma’ l-għażla fit-tentazzjonijiet ta’ Ġesù: għażla, allura, bejn il-poter tal-bniedem u l-imħabba tas-Salib, bejn fidwa mil-lenti tal-ġid materjali biss u fidwa bħala opra ta’ Alla, li tiegħu hu l-primat ta’ l-eżistenza. Li nikkonvertu ma jfissirx li ningħalqu għat-tiftix tas-suċċess tagħna, tal-prestiġju tagħna, tal-pożizzjoni tagħna, imma li kull ġurnata nħabirku, fil-ħwejjeġ iż-żgħar, biex il-verità, il-fidi f’Alla u l-imħabba jsiru l-aktar ħaġa importanti.

*Benedittu XVI*, Udjenza ġenerali (13 Frar 2013).